હાલમાં જ આ કોર્નર માટે ૨૭૫ જેટલાં પુસ્તકો અને ૧૩ જેટલાં અપ્રાપ્ય પુસ્તકોની સોફ્ટ કોપી ૩૪ સાહિત્યકારોએ અર્પણ કરી હતી. કચ્છ કોર્નરને સમૃદ્ધ બનાવવા માટે યુનિવર્સિટી લેખકો અને પ્રકાશકો પાસેથી પુસ્તકો મેળવવા પ્રયત્નશીલ છે. તેમ જ કોઇ ઇતિહાસકાર કે કોઇ લાઇબ્રેરી પાસે જે દુર્લભ સાહિત્ય, ગેઝેટ્સ, હસ્તપ્રત હશે તો નકલ કે ઝેરોક્સ કરાવીને તે મેળવાશે. આ કોર્નરમાં પ્રાચીનથી અર્વાચીન અને વર્તમાન યુગનું સાહિત્ય પણ એકઠું કરાશે. જરૂર લાગશે તે પુસ્તકોની ઓડિયો બુક કે ઇ- બુક પણ બનાવાશે. કચ્છનાં ગામડાંની લાઇબ્રેરીઓ, ધર્મસ્થાનો પાસેથી પણ અલભ્ય પુસ્તકો મેળવવા પ્રયત્ન કરાશે. અહીં વર્ષો જૂનાં અખબારો, કચ્છમાંથી બહાર પડનારાં કે કચ્છીઓ દ્વારા બહાર પડનારાં સામયિકોના દિવાળી અંકો પણ કચ્છ કોર્નરમાં મુકાશે. ઉપરાંત લોકબોલીમાં જે સાહિત્ય સચવાયેલું પડ્યું છે તે રેકૉર્ડ કરીને કાયમ માટે સંગ્રહાશે.